google/wiki40b huggingface dataset:
Joseph Bech

Liv og virke

Bech studerte rettsvitenskap ved Université de Fribourg i Sveits og i Paris. Etter å ha avlagt doktorgrad i 1912 begynte han å praktisere som advokat.
I 1914 ble Bech innvalgt i nasjonalforsamlingen og i 1921 ble han justis- og utdanningsminister. Han hadde sin første, elleve år lange, statsministerperiode fra 1926 til 1937. Deretter var han utenriksminister til 1953, inkludert en periode i eksilregjeringen i London under andre verdenskrig. Bech fungerte 1951–1953 også som forsvarsminister. I 1953 ble han på nytt statsminister, en post han denne gang besatte til 1958. Fra 1958 til 1959 var Bech igjen utenriksminister og samtidig også handelsminister. Fra 1959 til 1964 var han president i nasjonalforsamlingen.
Bech var aktiv deltager i prosessene som ledet til inngåelsen av forsvarssamarbeid i Vest-Europa og til tettere europeisk integrasjon. Han undertegnet avtalen om Benelux-samarbeidet på vegne av sitt land, likeså Atlanterhavspakten og Det europeiske kull- og stålfellesskap. Han deltok også i arbeidet som resulterte i Roma-traktaten. EU regner ham som en av sine grunnleggere.
Bech ble i 1960 tildelt Karlsprisen for fortjenester av Europa.
Allusjon

En allusjon (av lat. «lek») er i retorikken en hentydning til eller et skjult sitat fra en annen tekst. Allusjoner forekommer i større og mindre grad i alle litterære sjangere og i film. Bibelen er den enkeltteksten det oftest alluderes eller hentydes til. Et eksempel er Jens Bjørneboe sitt dikt Ti bud til en ung mann som vil frem i verden.
Bevere

Beskrivelse

Bevere er semiakvatiske pattedyr som trives i et temperert klima, der de er kjent som «naturens iherdige tømmerhoggere og dambyggere». De er ypperlige svømmere og tilbringer omtrent like mye tid i vann som på land. De er relativt store og veier normalt omkring 13–32 kg, selv om det har blitt registrert eksemplarer på opp mot 40 kg (hunnen er normalt størst). Den eurasiske beveren varierer mindre i størrelse enn den nordamerikanske, gjennom at den sjelden veier mindre enn 17 kg. I Skandinavia blir den vanligvis ca. 18–20 kg tung. Bevere kan være neddykket i 15 minutter og svømme mer enn 750 meter før den trenger påfyll av luft.
Kroppen er dekket av tykk, vanntett pels som består av lange dekkhår og tett isolerende underull. Øynene er dekket av ei blinkhinne når dyret svømmer neddykket, samtidig som ører og nesebor lukkes av en spesiell muskulatur. Bakbena er kraftige og har svømmehud mellom tærne. Forbena, derimot, ligner menneskelige hender. De brukes med stor dyktighet og presisjon til å utføre en rekke forskjellige oppgaver. Beveren har også en flat og meget muskuløs hale, som den aktivt bruker til å varsle om fare gjennom å slå med den i vannflaten.
Det hevdes at beveren overgår alle andre pattedyr (unntatt mennesket) når det gjelder evnen til å endre og tilpasse sitt livsmiljø. Mest imponerer kanskje beverens demninger. De kan være flere titalls meter lange. Den største demningen som er registrert fant man i Jeffersonelva i USA. Den var 643 meter lang, over 3 meter høy på midten og 6 meter bred i bunnen. Demningen sørger for at vannstanden i hovedreviret er mest mulig konstant.
Bevere lever i familiegrupper. I forbindelse med dammen konstruerer beveren en bolig på bredden, der inngangen ligger under vann. Beverhytta kan være opptil 7 m i diameter, og huse 2–3 familier, med høyst 8–10 individer.

Økologisk betydning

Bevere utgjør en betydelig økologisk ressurs. Beverens dammer skaper nye våtmarksområder. Disse skaper livsgrunnlag for mange arter knyttet til våtmark. Beveren er derfor å anse som en nøkkelart med stor betydning for det biologiske mangfoldet.
Beverdammene kan også virke flomdempende.

Økonomisk betydning

Beverskinn var en attraktiv handelsvare på 1800- og 1900-tallet, noe som ledet til stor fangst av bever i denne perioden. Mot slutten av 1900-åra økte imidlertid motstanden mot beverjakt. Beveren har nå mistet den betydningen den hadde som handelsvare.
Den omfattende jakten medførte at beveren ble drevet til utryddelsens rand rundt år 1900. Etter at jakten mistet sin økonomiske betydning har bestanden av bever tatt seg kraftig opp. Jakttiden er fra 1. oktober til 30. april i de kommuner hvor det er åpnet for beverjakt.
Noen steder kan beverens virksomhet føre til økonomiske tap, dammene kan f.eks. ødelegge tømmer og skade veier gjennom at områder oversvømmes.

Annet

Nordamerikansk bever er Canadas nasjonaldyr.
Kjøfjorden

Kjøfjorden (nordsamisk: Njávdámvuonna – «Neidenfjorden») er et sund sør for Varangerfjorden i Sør-Varanger kommune i Finnmark. Sundet går mellom vestsida av Skogerøya i øst og fastlandet i vest. Det har sitt nordlige innløp mellom Čoahkenjárga i vest og Kjøøya i øst, det sørlige innløpet er mellom Skogerøyneset i øst og Storbukt i vest.
Langs sundet ligger flere fraflytta steder som Valen, Straumsnes, Nord-Leirvåg og Revøysund. Det eneste stedet som ikke er fraflytta er den veilause bygda Storbukt. Sør for Kjøfjorden ligger en fjord som kalles Munkefjorden og Neidenfjorden i henholdsvis indre og ytre del. Øst for Kjøfjorden, på motsatt side av Skogerøya, ligger Korsfjorden og Bøkfjorden.
Australian cattledog

Historie

Den australske cattledogen ble avlet fram med krysninger mellom Australsk kelpie og australsk dingo. Man ønsket å få fram en hund som kunne drive buskap ved å gjenskape den utdødde havnehunden Blue heeler, som ble brukt til å drive kveg ombord i båtene.

Kjennetegn

Vanligvis er disse hundene velproporsjonert og blir ofte beskrevet med sine stående ører samt sine lange ben. Stumphalete hunder har normalt en dobbel pels: underull og overpels. Normalt er ullen tett, kort og myk, mens overpelsen er moderat tett, kort og rett med en litt hard tekstur. Denne type hunder er hovedsakelig kjent for sin flekkete blå eller flekkete røde pelsfarge. En annen mulig fargekombinasjon for denne rasen er blått og svart, men slike hunder er ikke så vanlig.
Malobidion

Utseende

Middelsstore, avlange, blankt brune trebukker. Antennene er tynne og omtrent så lange som kroppen hos hunnene, betydelig lengre hos hannene. Pronotum er rundet. Dekkvingene er jevnbrede, beina middels lange med fortykkede lår.

Utbredelse

Slekten er utbredt fra Utah i nord til Honduras i sør.
Club de Golf Valderrama

Club de Golf Valderrama er en av de mest kjente golfbanene i Europa. Banen ligger i Sotogrande i Andalucía i det sydlige Spania, noen få kilometer fra Gibraltar.
Valderrama ble bygget i 1974 etter tegninger av den kjente banearkitekten Robert Trent Jones. Den var tidligere kjent som Sotogrande New og Las Aves. I 1984 ble banen kjøpt opp av en ny eier og utvidet av den opprinnelige arkitekten. I 1999 ble den rangert som den beste banen i Fastlands-Europa av magasinet Golf World.
Karen National Liberation Army

Karen National Liberation Army (KNLA) er den militære delen av Karen National Union (KNU). På tiden da Burma fikk sin uavhengighet fra Storbritannia i 1948, var der betraktelig spenning mellom Karen-folket og Burma. Noen Karenere søkte uavhengighet, mens andre søkte selvstyre innenfor Burma. Tidlig i 1949, gikk deler av en sosialistisk politisk milits etablert av regjeringen amok i Karen-folket sitt bomområde. Den burmesiske regjeringen arresterte den karenske lederen av militæret og erstattet han med en den radikale burmesiske og anti-karenske nasjonalisten Ne Win. Dette førte til borgerkrig med noen karenske enheter i den burmesiske hæren, der noen enheter skiftet side til den karenske siden, og andre ble fengslet av regjeringen.
Tidlig i kampen, erobret karenske styrker mye av det nordlige Burma, inklusive byer som Mandalay og etablerte sterke posisjoner utenfor Rangoon ved Insein. Men da styrkene ikke hadde en havneby som de kunne motta forsyninger fra, trakk de karenske styrkene seg gradvis tilbake til det sørøstlige Burma. Siden da, har KNLA slåss for en uavhengig stat, med navn Kawthoolei, som skal være i det østlige Burma nær grensen med Thailand og i andre områder der Karen-folket bor.
Karen-konflikten er den mest langvarige uavhengighetskonflikten i verden, da den har pågått i nesten 60 år.
Seig kusopp

Kjennetegn

Seig kusopp vokser alltid under furu, ofte ved skogsveier og ofte tett sammen med annen kusopp. Den har en hatt som varierer fra konveks til utbredt (altså flat). Siden soppene vokser tett sammen, kan hattene være uregelmessige og bulkete. Fargen på hatten er typisk lys brun, fra blekbrun til gulbrun, også til tider grågul eller blekt rødbrun. Hatten er gjerne mellom 3 og 10 cm. i diameter. Rørlaget til seig kusopp er som oftest mer åpent enn hos andre kusopper. Fargen på rørmunningen - og hele røret - er fra grågult til blek olivengrønn.  
Seig kusopp har en naken stilk uten ring eller krage. Den er som oftest brungul eller i samme farge som hatten. Stilken er 4-6 cm høy og 0,5-1 cm tykk. Kjøttet er gulhvitt, gulbrunt eller skittenrosa. Om man snitter den, kan den bli svakt rødnende, mykt og veldig elastisk. 
I den grad seig kusopp har en forvekslingsart, er det sandsopp eller smørsopp. Alle tre er spiselige, men smørsopp regnes å ha bedre smak. Forskjellen ligger i flere aspekter. Den største er at seig kusopp har store rørmunninger og kantete skiller, som skiller dem fra både sandsopp og og smørsopp med mindre og rundere røråpninger. Hatten til smørsopp er også mørkere enn de to andre, mens sandsopp har en hatt med små rødbrune skjell som seig kusopp ikke har. Stilken er også forskjellig; smørsoppen har ring på stilken, mens de to andre ikke har det. Seig kusopp har også slankere stilk enn smør- og sandsopp. Det finnes også ringløs smørsopp. Imidlertid har ringløs smørsopp hvit stilk, mens sandsopp og seig kusopp har gulbrun stilk.

Utbredelse

Seig kusopp eksisterer som tidligere nevnt alltid under furu. Den er godt representert i Slovenia, Storbritannia, Finland og Norge, og også i tilfeller i Sverige, Tyskland og Danmark og i Mexico og på Island og New Zealand i mindre grad. I Norge er den funnet i hele landet, særlig i  Oslofjorden, men også langsmed hele kysten og i Sør-Varanger.
The Legend of Tarzan

Handling

Det har gått mange år siden mannen som en gang var kjent som Tarzan (Alexander Skarsgård) forlot jungelen i Afrika for å leve et bedre liv i London som John Clayton III, Lord Greystoke, med sin elskede kone Jane Porter (Margot Robbie) ved sin side. Nå har han blitt invitert tilbake til Kongo for å fungere som en handelsutsening av parlamentet, uvitende om at han er blitt en brikke i en dødelig kamp om grådighet og hevn, og hjernen bak det hele er den belgiske kaptein Rom (Christoph Waltz).
Stinson Voyager

Stinson Voyager var lett amerikansk bruksfly fra 1940-tallet bygget av Stinson Aircraft Company.

Utvikling

Først utviklet som Stinson Model 105 i 1939. Det var en høy-vinget, tre-seters en-dekker utstyrt med, enten en 75 h/k Continental A-75 eller en 80 h/k Continental A-80-6. Denne ble senere utviklet som Model 10 utstyrt med Continental A-80 stempelmotor. Model 10 hadde en bredere cabin såvel som forbedret standard av interiør og finish. Model 10 ble etterfulgt av Model 10A, utstyrt med en Franklin 4AC-99 motor og Model 10B med Lycoming GO-145.
Robert Åhman-Persson

Landslagskarriere

Åhman-Persson har sammenlagt spilt elleve kamper for Sveriges U19-lag, og tolv kamper og en scoring for U21-laget.
Radisson Blu Royal Hotel (København)

Radisson Blu Royal Hotel er et hotell som ligger i Hammerichsgade på Vesterbro i København rett ved Tivoli og Københavns hovedbanegård.
Hotellet er et gesamtkunstwerk; alt fra fasaden til bestikket i restauranten på 20. etasje er tegnet av den danske arkitekten Arne Jacobsen, som også tegnet stolene «Ægget» og «Svanen» til hotellet. Hotellets rom nr. 606 er holdt helt i sin opprinnelige stil og siden forsiktig restaurert.
Hotellet ble innviet i 1960 og var dengang den første skyskraper i København. Det er en del av den internasjonale Radisson-kjeden.
Inferno (2016)

Handling

Etter å ha våknet opp på et sykehus i Firenze i Italia, med null peiling på hva som har skjedd de siste dagene, finner Robert Langdon plutselig ut at han er jaktet på av politiet. Med hjelp av Dr. Sienna Brooks og sin kjennskap til symbologi, prøver Langdon å rømme. Dette skjer samtidig som han forsøker å løse en intrikate gåte knyttet til middelalder-poeten Dante Alighieri berømte dikt. Gåten viser seg å være et komplott som truer store deler av verdens befolkning.
Simpson and Delilah

Handling

Homer får vite om et vidundermiddel mot hårtap. Men han har ikke råd til det, så han setter det på sykeforsikringen fra jobben. Med nytt og stilig hår blir han forfremmet av Mr. Burns og får en homofil assistent, Karl, som blir forelsket i han. Men Smithers er misunnlig på den oppmerksomheten Homer får av Burns, avdekker hva som har skjedd og prøver å sparke Homer, men Karl tar skylden og blir sparket istedenfor. Når Bart klarer og søle ut alt hårmiddelet til Homer står snart Homer igjen uten hår og ingen gidder å høre på han lenger og han ender opp i sektor 7G igjen.
Tito Manlio

Handling

Operaen omhandler sagaen om Titus Manlius Torquatus, en konsul i Roma, og konflikten mellom han og regionen Latium.
Bhandara (distrikt)

Demografi

Ved folketellingen i 2011 var det 1 198 810 innbyggere i distriktet, mot 1 136 146 i 2001. Den urbane befolkningen utgjør 19,50 % av befolkningen.
Barn i alderen 0 til 6 år utgjorde 10,25 % i 2011 mot 13,56 % i 2001. Antallet jenter i den alderen per tusen gutter er 939 i 2011 mot 956 i 2001.
Wimbledon-turneringen 2006

Wimbledon-turneringen 2006 ble spilt mellom 26. juni og 9. juli i London og er en Grand Slam-turnering i tennis på gress. Singleturneringen for herrer ble vunnet av Roger Federer som vant sin fjerde strake singletittel i Wimbledon, Amélie Mauresmo fra Frankrike vant damesinglen. Double for herrer ble vunnet av det amerikanske tvillingparet Bob og Mike Bryan, og damedoublen av Yan Zi og Jie Zheng fra Kina. Mixeddoubletittelen ble vunnet av Andy Ram / Vera Zvonarjova.
Gambella nasjonalpark

Dyreliv

Gambella nasjonalpark er leveområde for et rikt dyreliv. 41 forskjellige arter av større pattedyr er registrert her. De vanligste er afrikansk bøffel (kafferbøffel), sjiraff, vannbukk, ulike antilope-arter som trekker til og fra områder i nabolandet Sør-Sudan, sebra, vortesvin, flodhest og elefant. I elvene lever nilkrokodiller samt mange fiskearter (i elven Baro er det fanget nilabbor på opptil 100 kg). Av fugler er det antatt at minst 300 arter har tilholdssted i nasjonalparken. Av truede fuglearter som i en årrekke er observert i parken er treskonebb og mesopotamiasanger.
Hodejegere

Personellrekruttering

I nyere tid er ordet hodejeger oftest benyttet om en gruppe personellrekrutteringsselskaper. Til forskjell fra tradisjonelle rekrutteringsselskaper benytter hodejegere sjeldent annonsering for å tiltrekke seg søkere til en stilling. I stedet bli markedet for aktuelle kandidater analysert og vurdert før de mest aktuelle kandidatene blir kontaktet. Denne formen for rekruttering har fått stadig større omfang ettersom mangelen på kvalifiserte arbeidssøkere/arbeidsløse iden vestlige verden stadig synker. Denne arbeidsmetoden kommer opprinnelig fra USA, og også i Norge benyttes ofte den engelske betegnelsene headhunter og headhunting.
Barbara Iliff

Biografi

Iliff var sjef for British Troops in Egypt's Welfare Library i 1944-1945. Hun har også praksis som pasientombud fra sykehus i London. Siden tok hun magistergrad i moderne historie og statsvitenskap fra Dublin University i 1967 og var deretter med i redaksjonen av Encyclopædia Britannica før hun i 1971 ble ansatt i Utenriksdepartementet i Norge som «ikke flyttepliktig», en jobb hun hadde til 1982, da hun begynte som assisterende kabinettsekretær.

En kvinne blant menn

Iliff ble den eneste kvinne i et svært mannsdomintert miljø på Slottet. Men hun betydde mye for driften av hoffet, som ikke hadde noen kvinner som var med i de daglige vurderingene. 
Hun ble utnevnt til ridder av 1. klasse av St. Olavs Orden for fortjenstfullt virke i H.M. Kongens tjeneste i 1989. Iliff er bosatt i Oslo.
Godda (distrikt)

Demografi

Ved folketellingen i 2011 var det 1 311 382 innbyggere i distriktet, mot 1 047 939 i 2001. Den urbane befolkningen utgjør 4,91 % av befolkningen.
Barn i alderen 0 til 6 år utgjorde 17,91 % i 2011 mot 19,50 % i 2001. Antallet jenter i den alderen per tusen gutter er 953 i 2011 mot 978 i 2001.
Gudbrandsdal Skikrets

Gudbrandsdal Skikrets (stiftet 14. januar 1923) er en tidligere krets i Norges Skiforbund.
Hadeland Skikrets, Vestoppland Skikrets og Gudbrandsdal Skikrets ble slått sammen til Oppland Skikrets i 1986.
Richard Pischel

Liv og virke

Richars Pischel studerte blant annet i London og Oxford, ble professor i sanskrit og sammenlignende språkforskning i Kiel, senere i Halle og Berlin. 
Hans arbeijder var av store viktige særlig for prakrit-dialektene. 
Blandt disse kan nevnes: De Kālidāsæ Çākuntali recensionibus (1870), De grammaticis prācriticis (1874), Kālidāsa's Çākuntalā, the Bengali Recension with Critical Notes (1877), Hemacandra's Grammatik der Prākrit-Sprachen [2 bind, 1877—80), The Assalāyana-suttam (pali og engelsk) (1880), The Deçināmamalā of Hemacandra (bind I. 1880), The Théri-Gāthā (1883), Rudrata's Qrngāratilaka and Rugyaka's Sahrdayalilā, with an Introduction and Notes (1886), Vedische Studien I—III (1889—1900, med Geldner); Beiträge zur Kenntniss der deutschen Zigeuner (1894); Grammatik der Prākritsprache (i Indo-arische Alterthumskunde); Leben und Lehre des Buddha (1906, 2. oplag ved Lüders, 1910); artikler i "Zeitschrift der deutschen morgenländischen Gesellschaft", "Göttingische Gelehrte Anzeigen", "Kuhn & Schleichers Beiträge", "Bezzenbergers Beiträge" og "Sitzungsberichte der preussischen Akademie der Wissenschaften".
Korkino

Korkino (russisk: Ко́ркино) er en by i Tsjeljabinsk oblast i Russland. Den ligger på østsiden av de sørlige Uralfjellene, 42 km sør for Tsjeljabinsk. Innbyggertall: 39 400 (2006 est.), 41 501 (folketelling 2002), 45 198 (folketelling 1989).
Korkino ble grunnlagt som en landsby med samme navn på andre halvdel av 1700-tallet. Den fikk innvilget bystatus i 1942. Korkino er et viktig kullgruvesenter.
Norsk Kamgarn Industri

Norsk Kamgarn Industri A/S var en tekstilbedrift i Oslo. Den ble etablert i 1931, og farvet og produserte garn. Bedriften var en etterfølger av Roff Kamgarn Industri A/S. 
Garnet som ble produsert av Norsk Kamgarn Industri ble solgt under varemerket Garnmannen. Spinneriet leverte kamgarn til detaljister over hele landet. Bedriften utga også egne hefter med strikkemønstre som passet til garnet.
Larsbråten

Larsbråten er et boligstrøk i Oslo sør for Haugerud, i bakkene opp mot Østmarka. Området var opprinnelig et småbruk under Haugerud gård, men området ble kjøpt av staten til boligformål på 1960-tallet. Fra 1969 til 1972 satte Cappelen og Rodahl arkitektkontor opp rekkehus etter inspirasjon fra småhusbebyggelse i Marokko.
Bebyggelsen på Larsbråten utgjør i dag to boliglag: Sankthansfjellet borettslag (OBOS) og Sankthansfjellet boligsameie.
Aconopterus

Utseende

Middelsstore, brungrå trebukker. Antennene er ganske kraftige og litt lengre enn kroppen. Pronotum er sylindrisk uten tenner på sidene eller med en kort, butt tann. Dekkvingene er bredest ved roten, jevnt tilsmalnende bakover, spissen skrått avkuttede slik at ytterhjørnene blir spisse.

Utbredelse

Slekten er endemisk for Chile.
École nationale supérieure de techniques avancées

École nationale supérieure de techniques avancées (ENSTA ParisTech) er en fransk Grande École som uteksaminerer ingeniører nord i Frankrike (Palaiseau), og som er medlem av Université Paris-Saclay.

Utveksling & doble grader

Flere svenske tekniske høyskoler har utveksling med ENSTA ParisTech. Spesielt interessant er kanskje nettverket , som etter en toårig utveksling gir rett til en eksamen også fra den utenlandske høyskolen.
Seiling under Stillehavslekene 1979

Seiling under Stillehavslekene 1979. Seiling var en av flere sporter som var med i de sjette stillehavslekene som ble arrangert i Suva på Fiji i perioden 28. august til 8. september 1979. Det var fjerde gangen som seiling var med på programmet i stillehavslekene.
Autotrofi

Autotrofi betyr at organismen selv kan bygge opp organiske stoffer fra enkle uorganiske stoffer ved hjelp av energi som enten skaffes fra lys (fotosyntese) eller fra kjemisk bundet energi. Ordet er sammensatt av to greske ord: auto som betyr «selv» og trophein som betyr «spise».

Forskjellige former for autotrofi

Alle organismer trenger to typer ressurser; energi til å drive livsprosessene og en karbonkilde som basis for de organiske molekylene som trengs til å bygge opp organismen. Autotrofe organismer bruker uorganiske molekyler, som regel karbondioksid som karbonkilde, de som bruker organiske molekyler kalles heterotrofe. Avhengig av hvordan organismene skaffer seg energi kan de autotrofe deles i to grupper: fotoautotrofe som henter sin energi fra lys (fotosyntese) og kjemoautotrofe som utnytter kjemisk bundet energi til å drive livsprosessene (oksidasjon av f.eks. hydrogensulfid, ammoniumioner, svovel, jern(II)ioner).
Autotrofe organismer finnes i alle organismerikene unntatt soppriket og dyreriket, men kjemoautotrofe organismer finnes bare blant prokaryotene (bakterier og erkebakterier)

Autotrofi i Jordas tidlige historie

Tidlig i Jordens geologiske historie oppsto autotrofe organismer som utnyttet den kjemiske energi fra oksygenfattige kullstoff- eller svovelforbindelser til å bygge opp nødvendige sukkerstoff. De finnes fortsatt i oksygenfrie eller oksygenfattige omgivelser, og deres produksjonsmetode kalles kjemosyntese.
Senere oppsto encellede organismer, blågrønnbakterier som hadde utviklet en ny metode til å skaffe seg stoff og energi på, nemlig fotosyntesen. Meget tyder på at fotosyntesen senere er blitt overført til grønne planter ved at de har tatt til seg blågrønnbakterier uten å fordøye dem, den såkalte endosymbiontteorien. Under alle omstendigheter er det tankevekkende at kloroplastene, organellene som utfører fotosyntesen, har deres eget DNA.
Kanefart

Kanefart er lystkjøring med hest og slede vinterstid, ofte med flere hester og sleder etter hverandre.
Meded

Meded var i middelaldersk rett en form for ed hvor en av partene i en sak kunne forhøye en påstands troverdighed ved å la en eller flere andre avlegge ed sammen med ham.

Historie

Mededen var en viktig del av både sivil- og straffeprosessen store deler av Europa i middelalderen. Etter hvert som romerretten og kanonisk rett fikk større betydning, ble imidlertid mededen fortrengt. I stedet ble det lagt større vekt på vitnene i saken.

Norge

Mededen er kjent helt fra de eldste skrevne norske lovene, og ble brukt både i sivile og kriminelle saker. Antallet mededsmenn varierte og var avhengig av sakens viktighet. Det kunne være 1 (tveggja manna eiðr), 2 (lýrittareiðr), 5 (séttareiðr) eller 11 (tylftareiðr). Eden hadde også forskjellige navn etter hensikten den ble brukt i.
Mededen var i bruk i norsk rett helt til slutten av 1600-tallet, da den ble avskaffet ved Christian Vs norske lov.

Døl

En ed som ble sverget for å benekte en anklage (frifinnelsesed) ble kalt duleiðr eller dulr, senere døl. Mededsmennene ble kalt dølsmenn.
Flyktningkonvensjonen

Flyktningkonvensjonen, også kalt FNs konvensjon om flyktningers stilling, er en konvensjon som ble utarbeidet av De forente nasjoner (FN) i kjølvannet av annen verdenskrig for å sikre at alle flyktninger får de universelle menneskerettigheter som FN formulerte i 1948 (Menneskerettighetserklæringen).
Konvensjonen ble vedtatt av FNs generalforsamling 28. juli 1951 og trådte i kraft 22. april 1954, etter at 35 stater hadde ratifisert den.
Flyktningkonvensjonen definerer i artikkel 1 a hvem som regnes som flyktning og gir alle flyktninger rett til å søke beskyttelse mot forfølgelse. 
Den enkelte stat å bestemmer hvem som omfattes av vilkårene, men dette tolkes ulikt av de enkelte statene.
Non refoulement-prinsippet i artikkel 33 er mest sentral i beskyttelsen og er forbudet mot å returnere flyktninger til hjemlandet eller til et annet utrygt område.
Flyktningkonvensjonen gir også noen viktige rettigheter for flyktninger som rett til arbeid, utdanning, rett til å organisere seg og tilgang til landets domstoler.